Rugbywêreldbeker: 'SAUK ontneem Suid-Afrikaners van samehorigheid' | Maroela Media
Die VF Plus en die DA het hul misnoeë uitgespreek oor die SAUK se aankondiging vroeër vandeesweek dat hy nié die komende Wêreldbeker-rugbytoernooi op sy televisiekanale en radiostasies gaan uitsaai nie aangesien die openbare uitsaaier dit eenvoudig nie kan bekostig nie.
Heloïse Jordaan, die VF Plus se hoofwoordvoerder vir sport, het Donderdag in 'n verklaring gesê die departement van sport, kuns en kultuur se mandaat is om nasiebou te bevorder en dat die Wêreldbeker-rugbytoernooi 'n gulde geleentheid is om juis dít te doen.
"Dit is jammer dat die SAUK se onvermoë om die Wêreldbeker-rugbytoernooi uit te saai miljoene Suid-Afrikaners die geleentheid gaan ontneem om te deel in die euforie en samehorigheid wat die toernooi vir almal in die land bring.
Volgens Jordaan is dit betreurenswaardig dat die SAUK nie die ekstra myl stap om in vennootskap met die regering te tree soos voorheen gedoen met Absa se sokkerpremierliga-reeks nie. "Al is dit net die wedstryde waarin Suid-Afrika betrokke is," sê sy.
Maroela Media het vroeër berig dit sou die SAUK 28 miljoen Amerikaanse dollar kos om die televisieregte vir die Wêreldbeker-toernooi te bekom. Die uitsaairegte vir radio sou 'n verdere $60 000 beloop en dit laat verdere produksiekoste van R900 000 buite berekening.
Die uitsaaier het die afgelope drie jaar ongeveer R3,8 miljard uitgegee aan uitsaairegte vir sportgeleenthede, maar kon nie daarin slaag om dit om te skakel in winste vir die SAUK nie.
Die DA het op sy beurt gesê hy is saam met Suid-Afrikaners teleurgesteld wat nie DStv kan bekostig nie en dus die Wêreldbeker gaan misloop.
Phumzile van Damme, nasionale woordvoerder van die DA, verduidelik in 'n verklaring dat die party begrip daarvoor het dat die SAUK nie die uitsaairegte kan bekostig nie en dat dit dus voordelig vir Multichoice is. Die party glo wel Multichoice moet in die gees van nasiebou oorweeg om die wedstryde waarin die Springbokke gaan speel met die openbare uitsaaier te deel.
"Dit sal 'n groot bydrae lewer tot die bewys van welwillendheid teenoor die mense van Suid-Afrika en 'n bydrae lewer tot nasiebou. Die Wêreldbeker het in 1995 'n belangrike rol gespeel om Suid-Afrikaners op 'n kritieke tydperk in ons demokrasie te verenig en in dié gees moet Multichoice dit ernstig oorweeg om verder by te dra tot daardie belangrike doelwit van ons demokrasie," het van Damme gesê.
Luidens die verklaring wag die party nou op Multichoice se reaksie.
Die Wêreldbeker-rugbytoernooi skop Vrydag in Japan af met die Springbokke wat Saterdag die stryd teen Nieu-Seeland in Yokohama gaan aanpak.
Suid-Afrikaners sal wel sekere wedstryde op groot skerms kan kyk onder meer by 'n toeskouerspark wat spesiaal in Hazelwood by The Club en die aangrensende Old East Precinct in Pretoria vir die kwarteindstryd-naweek van 19 tot 20 Oktober opgerig is.
Multichoice Rugbywêreldbeker 2019 SAUK
Wie moet ons bedank die anc en die guptas die land is n sirkus
Geld praat ongelukkig die hardste! SAUK het dit nie, en die betaal-kanaal sien homself nie as 'n "weldoener" om die rugby-publiek "genadig" te wees nie!
Gaan betaal maar die duurste pakket by DStv dan kan julle rugby kyk. Ek sal maar n vleisie braai van die pakket geld
En nou wil hulle die TV lisensies verhoog! Laat die 7 miljoen roofkykers ook eers betaal. 2miljoen mense kan hulle nie dra nie. Niemand kyk eers meer SABC nie. Ek sal nie 'n sent meer betaal nie.
Dankie, nou kan ons mense se oë ook dalk oop gaan en sien, Rugby is die afgod waarvoor ons ons land weg gegee het. So, terwyl julle so kwaad is en nie kan rugby kyk nie, dink hier oor